《别曹仲礼四首 其三》
明代·王廷陈

中夜起相送，白露涂我襟。低头惜分手，举头伤辰参。

斗酒良不薄，对之不能斟。唧唧草间虫，助我扬悲吟。

为君拭绿绮，弹作清商音。物理关人情，泪下不可禁。

谷风刺小怨，孔公赞同心。延陵轻宝剑，高义垂至今。

亲交信不薄，先民良可钦。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。